Liderul ALDE, Călin Popescu Tăriceanu, susţine că formaţiunea pe care o conduce nu are nicio problemă cu referendumul pe Justiţie, dar îşi doreşte ca motivele organizării acestuia să fie clare. ”Iohannis vrea acest referendum pentru că îşi doreşte să intre în campanie electorală chiar daca legea îi interzice”, scris Tăriceanu pe Facebook.

”Vreau ca lucrurile să fie înţelese cât se poate de limpede: partidul nostru, ALDE, nu are nicio problemă cu referendumul pentru Justiţie, pe care domnul Iohannis a anunţat că îl convoacă. Dar trebuie să ne fie clar de ce o face. Nu pentru că îi pasă de justiţie, nu pentru că îi pasă de abuzurile săvârşite în România, nu pentru că îi pasă de miile de vieţi mutilate de justiţia dumnealui, ci pentru că a venit momentul să stoarcă şi ultima picătură electorală din tema justiţiei. Aşa că haideţi să dăm cărţile pe faţă: dl Iohannis vrea acest referendum pentru că îşi doreşte să intre în campanie electorală chiar daca legea îi interzice. Dl Iohannis vrea să-şi construiască platforma electorală pentru alegerile din toamnă. Dl Iohannis vrea să fure startul campaniei electorale pentru alegerile prezidenţiale”, a scris, joi, Tăriceanu pe pagina sa de Facebook.

Acesta susţine că referendumul va avea un impact negativ asupra alegerilor pentru Parlamentul European.

”Acest demers contravine practicilor şi recomandărilor Comisiei de la Veneţia şi Comisiei Europene (două instituţii dragi dlui Iohannis atunci când le poate folosi în favoarea dânsului). Ne putem gândi mai ales la utilitatea per ansamblu a unui asemenea referendum. Eu, personal, nu văd cum ar putea fi de folos şi cui, cu excepţia partidului de suflet al preşedintelui, care nu prea are locomotivă electorală. Dar domnul Iohannis ar trebui să aibă grijă, pentru că există o vorbă în popor: „nu e pentru cine se pregăteşte, ci e pentru cine se nimereşte”. S-ar putea ca domnul Iohannis să nu îşi ajute partidul, ci să îl îngroape”, susţine Tăriceanu.

Preşedintele Klaus Iohannis a declarat joi că va convoca un referendum pentru 26 mai fiindcă aşa nu se mai poate.





Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.